REVISJONIKOMISJONI
koosoleku PROTOKOLL

Tabasalu									17. aprill 2014 nr 4

Algus kell 10.00, lõpp kell 11.10.

Koosolekut juhatas komisjoni esimees Sulev Roos.
Koosolekut protokollis volikogu kantselei juhataja Ive Eevel.
Osa võtsid Toivo Promm ja Hardi Volmer. 
Kutsutud oli Vello Viiburg.

Koosoleku päevakord:
1.	Vallavalitsuse vastuse läbi vaatamine;
2.	Volikogu otsuse eelnõu koostamine.
Keegi päevakorra vastu ei olnud ning algas planeeritud punktide arutelu. 

1.	Vallavalitsuse vastuse läbi vaatamine
Revisjonikomisjoni tööplaanist tulenevalt oli veebruarikuu plaanitud tegevuseks vallale kuuluva kinnisvara sihipärase kasutamise ja heaperemeheliku haldamise kontrollimine, millest tulenevalt palus komisjon vallavalitsusel esitada vallale kuuluva kinnisvara nimekiri ning kirjalik ülevaade kinnisvara kasutamisest ja haldamisest. Kuivõrd vallavalitsuse 14.02.2014 vastuskirjas oli komisjonile antud üksnes lühiülevaade sellest, kes millist kinnisvara haldab (lisatud Harku vallale kuuluvate kinnisasjade, korteriomandite ning hoonestusõiguste nimekiri) ja vastuseta oli komisjoni tegelik soov, saada ülevaade kinnisvara (sihipärasest) kasutamisest, siis paluti Vallavalitsusel esitada 20.03.2014 revisjonikomisjonile vallale kuuluva kinnisvara osas vastus tabeli kujul, mis pidi sisaldama: katastritunnust, sihtotstarvet, kinnisvara aadressi, kinnistu nime, ning vastust küsimustele milleks kasutatakse ja kas on koormatud, kui jah, siis kelle kasuks, millal, millega (nt hoonestusõigus, üüri- või rendileping, avaliku kasutuse leping vms). Vallavalitsus esitas revisjonikomisjonile 20.03.2014 kirjaga nr 9.-1/220 vallale kuuluva kinnisvara ülevaate etteantud tabeli kujul.
Tutvunud Vallavalitsuse poolt esitatud materjalidega, tekkisid revisjonikomisjonil täiendavad küsimused ja märkused, millele vallavalitsus vastas 14.04.2014 vallavalitsuse istungi protokollilise väljavõttega.
Koosolekul vastas küsimustele Vello Viiburg.

Revisjonikomisjonile esitatud andmetest nähtuvalt tekkis komisjonil kahtlus, et vallavalitsus ei oma ühest ülevaadet vallale kuuluvast kinnisvarast ning tuvastas vallavalitsuse tegevuses mitmeid puudusi:
1)	revisjonikomisjonile esitatud ülevaade ei sisaldanud 6 juhul kinnistutele seatud hoonestusõigust, mis revisjonikomisjonile teadaolevalt oli tegelikult sõlmitud (Merepiiga tee 8a, Kooli tn lc, Kallaste keskus 20, Ventri lasteaia, Kardiraja parkla, Pihlaka). Ühel juhul oli tabelisse kantud kinnisasi, mis ei kuulu vallale, vaid valla kasuks oli nimetatud kinnistule seatud hoonestusõigus; 
2)	OÜ Strantumi poolt on vallale kuuluvatele kinnistutele ehitatud hooned ilma hoonestusõiguseta (J. Venteri tee 2, Kooli tn 1b);
3)	Rannamõisa tenniseväljaku kinnistu on Harku Vallavalitsuse 24.01.2012 korraldusega nr 80 antud osaühingule Strantum tasuta kasutamiseks, kuid lepingut ei ole vormistatud; 
4)	Külakoja tee 1 on Vääna Vabatahtliku Tuletõrje kasutuses, kuid lepingut sõlmitud ei ole; 
5)	Kääru tee 2 on asutatud ilma lepinguta; 
6)	Sauna tn 8 ja 8a ning Läänepuu tee 4 on elamumaa sihtotstarbega kinnistud, mis seisavad kasutuseta;
7)	Mitme kinnistu sihtotstarbed ei vasta kinnistu tegelikule kaustusele nt: Kumna tee 11, Kanalisatsiooni pumbajaam, Heitvee puhastusseade, Veevarustuskeskus, Lasteaia tee lõik 1;
8)	Järvekalda tee 11a kinnistul asuvad garaažiboksid on eraisikute kasutuses, kuid lepingut nendega sõlmitud ei ole.

Otsustati:
Kuna eelnevast nähtub, et vallavalitsusel on puudusi vallavara sihipärase kasutamise ja heaperemeheliku haldamise osas, koostada tuvastatud asjaolude kohta revisjonikomisjoni akt.

2.	Volikogu otsuse eelnõu koostamine
Revisjonikomisjoni 2014.a tööplaani kohaselt oli komisjoni üheks tegevuseks 2013. aasta revisjonikomisjoni aktide läbivaatamine ja nendes esitatud seisukohtade täitmise kontroll ning revisjonikomisjon on tuvastanud, et vallavalitsus on oma tegevuses asunud revisjonikomisjoni soovitust jälgima ning suunanud suuremate ettevõtluse iseloomuga objektide ehitamise võimaluse korral osaühingule Strantum, mille kohta koostati revisjonikomisjoni akt. Vastav akt saadeti 01.04.2014 KOKS § 48 lg 5 ja Harku valla põhimääruse § 29 lg 10 tulenevalt vallavalitsusele seisukoha võtmiseks.
Vallavalitsuse 07.04.2014 protokollilist nähtuvalt nõustus vallavalitsus aktis tooduga.
Tulenevalt KOKS § 48 lg 5 ja Harku valla põhimääruse § 21 lg 11 esitab revisjonikomisjon volikogule kontrolli tulemuste realiseerimiseks vastavasisulise otsuse eelnõu.

Sõna võtsid kõik komisjoni liikmed.

Otsustati:
Ühehäälselt esitada volikogule otsuse eelnõu „Revisjonikomisjoni 27.03.2014.a akti nr 1 teadmiseks võtmine“

Sulev Roos
Koosoleku juhataja ja
Revisjonikomisjoni esimees